
Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Gynybos resursų agentūros prie Krašto apsaugos ministerijos (toliau – Perkančioji organizacija) pirkimo Nr. 8225347 „Medicinos reikmenys“ (toliau – Pirkimas) dokumentų atitikties Įstatymui ir su jo įgyvendinimu susijusiems teisės aktams peržiūra (peržiūra prevenciniais tikslais atliekama tam tikra apimtimi).
Prevencine tvarka peržiūrėjusi Pirkimo dokumentus ir įvertinusi viešai Centrinėje viešųjų pirkimų informacinėje sistemoje (toliau – CVP IS) skelbiamą informaciją, atsižvelgdama į galiojantį teisinį reglamentavimą, Tarnyba teikia rekomendacijas dėl Pirkimo dokumentų nuostatų (toliau – Rekomendacija).

1. Dėl sutarties projekto
1.1. Sutarties projekto specialiųjų sąlygų (toliau – Sutarties projektas) 12.1. papunktyje yra nustatyti sutarties nutraukimo pagrindai, vienas iš jų (12.1.5 papunktis) – „Tiekėjas padaro esminį Sutarties pažeidimą, nurodytą Sutarties Specialiųjų sąlygų 12.2.1 – 12.2.17 punktuose“. Pažymėtina, jog ir kiti 12.1 papunktyje nurodyti kaip savarankiški sutarties nutraukimo pagrindai atitinka atskirus esminio pažeidimo atvejus, nurodytus 12.2.1 – 12.2.17 papunkčiuose. Atsižvelgiant į tai, rekomenduojama Perkančiajai organizacijai įsivertinti 12.1.1 – 12.1.4 papunkčiuose atskirai nurodytų sutarties nutraukimo atvejų tikslingumą ir patikslinti Sutarties projekto sąlygas. 
1.2. Sutarties projekto 12.1.1 papunktyje nurodytas sutarties nutraukimo pagrindas: „Tiekėjui Sutarties specialiųjų sąlygų 10.2.1 punkte nurodytu daugiau kaip 15 darbo dienų terminu vėluojant pristatyti Prekes ar nepristačius Prekių Sutarties Specialiųjų sąlygų 4.1.1 punkte nurodytais terminais, Sutartis gali būti nutraukiama rašytiniu Šalių susitarimu arba Pirkėjui vienašališkai, Sutarties Bendrosiose sąlygose nustatyta tvarka“. Kadangi vėlavimo daugiau kaip 15 darbo dienų terminu sąlyga yra laikoma esminiu sutarties pažeidimu (pagal Sutarties projekto 12.2.1 papunktį), dėl kurio sutartis nutraukiama vienašališkai ir toks nutraukimas lemia tiekėjo įtraukimą į nepatikimų tiekėjų sąrašą Įstatymo nustatyta tvarka, rekomenduojama atsisakyti galimybės šiuo atveju sutartį nutraukti šalių susitarimu. 
1.3. Pagal Sutarties projekto 12.2.1 papunktį, esminiu sutarties pažeidimu laikoma, jeigu  „Tiekėjas nepradeda arba vėluoja teikti Prekes daugiau kaip 10 (dešimt) darbo dienų, skaičiuojant nuo Prekių užsakymo teikimo pradžios, ar informuoja, kad netieks Prekių Sutarties Specialiųjų sąlygų 4.1.1 punkte nurodytais terminais, taip pat Tiekėjui Sutarties specialiųjų sąlygų 10.2.1 punkte nurodytu daugiau kaip 15 darbo dienų terminu vėluojant pristatyti Prekes Sutarties specialiųjų sąlygų 4.1.1 punkte nustatytu terminu“. Atkreiptinas dėmesys, jog pagal Sutarties projekto 4.1.1 papunktį, tiekėjas įsipareigoja pristatyti prekes ne vėliau kaip per 20 (dvidešimt) kalendorinių dienų nuo užsakymo pateikimo elektroniniu paštu dienos. Atsižvelgiant į tai, neaišku, kodėl Perkančiajai organizacijai apskritai yra svarbus prekių tiekimo pradžios laikas, jeigu tiekėjui yra nustatyta tik galutinio pristatymo termino sąlyga, t. y. prekės turi būti pristatytos per 20 kalendorinių dienų. Iš minėtos esminio pažeidimo atvejo formuluotės taip pat nėra aišku, kodėl vėlavimas (daugiau nei 10 darbo dienų) būtų skaičiuojamas ne nuo tos dienos, kuomet prekės turėjo būti pristatytos, o nuo prekių užsakymo teikimo pradžios. Atkreiptinas dėmesys, jog tame pačiame 12.2.1 papunktyje yra nustatyta, jog esminiu sutarties pažeidimu laikomas daugiau kaip 15 darbo dienų vėlavimas pristatyti Prekes Sutarties specialiųjų sąlygų 4.1.1 punkte nustatytu terminu. 
Atsižvelgiant į pirmiau nurodytą, rekomenduojama patikslinti Sutarties projekto 12.2.1 papunktyje nurodytą esminio pažeidimo atvejo formuluotę.
Taip pat rekomenduojame pakartotinai įsivertinti, ar iš tiesų visi 12.2 papunktyje numatyti esminio sutarties pažeidimo atvejai pagrįstai ir proporcingai laikytini esminiu sutarties pažeidimu, lemiančiu sutarties nutraukimą ir iš to sekančias pasekmes.
1.4. Nustatymo tikslingumo klausimų taip pat kelia Sutarties projekto 10.2 papunktyje nurodyti didelių arba nuolatinių esminės sutarties sąlygos vykdymo trūkumų atvejai, kurie yra analogiški atvejams, laikomiems esminiu sutarties pažeidimu pagal 12.2 papunktį. Pažymėtina, jog pagrindinė esminės sutarties sąlygos vykdymo su dideliais ar nuolatiniais trūkumais atskirtis nuo esminio sutarties pažeidimo yra ta, jog esminės sutarties sąlygos vykdymo trūkumas, nors ir sukelia pirkimo vykdytojui neigiamų padarinių, bet nėra toks reikšmingas, kad savaime sudarytų pagrindą vienašališkai nutraukti sutartį (priešingai negu esminio sutarties pažeidimo atveju), todėl rekomenduojama į tai atsižvelgti nustatant atvejus, kuriuos Perkančioji organizacija laikys esminės sutarties sąlygos vykdymu su dideliais arba nuolatiniais trūkumais ir kuriuos laikys esminiu sutarties pažeidimu.
Daugiau informacijos šiuo klausimu pateikta Tarnybos parengtame informaciniame pranešime Prekių ir Paslaugų viešojo pirkimo-pardavimo sutarčių tipinių sąlygų korekcijos dėl esminių vykdymo trūkumų.

2. Dėl pašalinimo pagrindų
Tarnyba primena, kad vykdydami tarptautinės vertės ar supaprastintą (ne mažos vertės) pirkimą pirkimo vykdytojai turi taikyti Įstatymo 46 str. 7 d. nuostatą, kurioje nurodyta: „Perkančioji organizacija pašalina tiekėją iš pirkimo procedūros pagal šio straipsnio 4 ir 6 dalyse nurodytus pašalinimo pagrindus ir tuo atveju, kai ji turi įtikinamų duomenų, kad tiekėjas yra įsteigtas arba dalyvauja pirkime vietoj kito asmens, siekiant išvengti šio straipsnio 4 ir 6 dalyse nurodytų pašalinimo pagrindų taikymo“. Daugiau informacijos galima rasti Tarnybos informaciniame pranešime „EBVPD papildytas punktu D3“.

3. Kiti pastebėjimai
3.1. Sutarties projekto 6.3 papunktis turi būti pildomas jame nurodant kokybinių kriterijų įgyvendinimo ir tikrinimo tvarką. Kadangi Pirkime kokybiniai kriterijai nebuvo nustatyti (ekonomiškai naudingiausiu pasiūlymu Pirkime laikomas mažiausios kainos pasiūlymas) Sutarties projekto 6.3 papunktyje turėtų būti nurodoma „Netaikoma“;
3.2. Pirkimo sąlygų 4 priedo 1 priedėlio („Per paskutinius 3 metus tinkamai patiektų prekių sąrašas“) išnašoje nurodyta, kad „atsiliepime nurodyta informacija apie išnuomotas prekes turi sutapti su šiame 4 priedo 1 priedėlyje nurodyta informacija“. Atsižvelgiant į tai, jog pats kvalifikacijos reikalavimas, kurio atitikčiai pagrįsti yra skirtas minėtas dokumentas nurodo patirtį pristatant ar gaminant medicinos reikmenis, rekomenduotina ištaisyti šią techninę klaidą.
 3.3. Skelbimo apie Pirkimą 5.1.7 papunktyje, kuriame pateikta informacija apie žaliuosius reikalavimus 6-ai pirkimo daliai („Įtvaras, universalus, susukamas“) nurodyta, kad taikomi „Kiti žaliojo viešojo pirkimo kriterijai“. Tuo tarpu visoms kitoms 14 Pirkimo dalių nurodyta, kad taikomi „Nacionaliniai žaliojo viešojo pirkimo kriterijai“, todėl rekomenduotina patikslinti (suvienodinti) skelbime nurodytą informaciją.

Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimų dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimų dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintais ir pakeistais Pirkimo dokumentais, o atlikus esminius Pirkimo sąlygų pakeitimus, Pirkimas turėtų būti nutrauktas ir pradėta nauja pirkimo procedūra (Įstatymo 36 straipsnio 6 dalis).
Pažymėtina, kad visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3 ir 4 dalių nuostatomis.


